SAUK distansieer hom van omstrede mediaregulasie-stellingHlaudi Motsoeneng Foto: news.iafrica.com Die openbare uitsaaier het Motsoeneng se standpunt as een in sy hoedanigheid as “Suid-Afrikaanse burger” bestempel en gesê dat dit nie noodwendig die amptelike uitspraak van die SAUK is nie. Die SAUK het hierdie stelling in ’n verklaring gemaak waarmee hy Gavin Davis, DA-LP, gekritiseer het vir sy stelling dat Frans Matlala, uitvoerende hoof van die SAUK, Motsoeneng moet berispe. “Mnr. Motsoeneng is ’n burger van die Republiek en het die reg om sy sienings uit te spreek soos in die Grondwet van Suid-Afrika vervat in sy reg op vryheid van spraak. Dit is daarom noodsaaklik dat die DA nie insinueer dat hierdie stelling die amptelike uitspraak van die SAUK is nie. Om daarom die SAUK by hierdie saak te betrek is betreurenswaardig en roekeloos,” lui die verklaring. Die SAUK het bygevoeg dat hy nie teen Motsoeneng kan optree net omdat hy sy persoonlike sienings uiter nie. “Die SAUK-raad is in geen posisie om die bedryfshoof te dissiplineer weens die feit dat hy bloot sy sienings as landsburger deel nie. Dit is nie in die SAUK se beste belang om by hierdie kwessie betrek te word nie.” Motsoeneng het Dinsdag aan LP’s gesê Davis moenie bang wees dat die media gereguleer word nie. “Selfs die parlement word gereguleer. Die regters word gereguleer. Watter sonde sou dit wees as die media gereguleer word? Ek dink dit is baie belangrik dat alle persone gereguleer word, want wat ons probeer sê is dat mense professioneel moet wees wanneer hulle hul werk doen,” het hy gesê sonder om te spesifiseer dat sy siening nie dié van die SAUK is nie. Hy het ook Maandag aan ’n paneelbespreking deelgeneem oor transformasie in die media waartydens hy gesê het joernaliste is nie objektief nie en is “lui”. Davis het gereageer deur te sê dit is “hierdie tipe nonsens” wat Motsoeneng oor die hele Suid-Afrika bespotlik gemaak het. “As iemand gereguleer moet word, is dit Hlaudi Motsoeneng self. Dit is tyd vir Motsoeneng se baas [Frans Matlala] om die mat onder die voete van sy bedryfshoof uit te pluk. Elke keer dat Hlaudi sy mond oopmaak, berokken hy skade aan die geloofwaardigheid van ons openbare uitsaaier.”